Document ID: 31989D0345

Padomes lēmums
(1989. gada 3. maijs),
ar kuru dalībvalstis pilnvaro akceptēt grozījumu Muitas konvencijā par ATA grāmatiņu (karneti) preču pagaidu ievešanai (ATA konvencija)
(89/345/EEK)
EIROPAS KOPIENU PADOME,
ņemot vērā Eiropas Ekonomikas kopienas dibināšanas līgumu, jo īpaši tā 113. pantu,
ņemot vērā Komisijas priekšlikumu,
tā kā dalībvalstis ir līgumslēdzējas puses Muitas konvencijai par ATA grāmatiņu (karneti) preču pagaidu ievešanai (ATA konvencija), kas noslēgta 1961. gada 6. decembrī Briselē; tā kā Kopiena nav minētās konvencijas līgumslēdzēja puse, jo nav normas, kas tai ļautu pievienoties;
tā kā līgumslēdzēju pušu pirmajā sanāksmē 1987. gada 26. novembrī pēc dažu dalībvalstu ierosinājuma tika pieņemts ieteikums minēto konvenciju grozīt un tā kā šis grozījums attiecās uz Konvencijas pielikumu, kurā dots ATA grāmatiņas (karnetes) paraugs; tā kā Muitas sadarbības padomes ģenerālsekretārs šo ieteikumu 1988. gada 4. novembrī darīja zināmu līgumslēdzējām pusēm;
tā kā Kopienas noteikumi pieļauj ATA grāmatiņas (karnetes) izmantošanu preču pagaidu ievešanai saskaņā ar 12. un 14. pantu Komisijas 1984. gada 13. jūnija Regulā (EEK) Nr. 1751/84, kurā izstrādāti daži Padomes Regulas (EEK) Nr. 3599/82 par pagaidu ievešanas kārtību [1] piemērošanas noteikumi; tā kā ATA grāmatiņu (karnešu) izmantošana atvieglo preču pagaidu ievešanas formalitāšu izpildīšanu un sekmē starptautiskās tirdzniecības darbības; tā kā ieteiktais grozījums tādējādi ietilpst Kopienas kompetencē saskaņā ar tās kopējo tirdzniecības politiku; tā kā, lai grozījums stātos spēkā, dalībvalstis būtu pilnvarojamas to akceptēt,
IR PIEŅĒMUSI ŠĀDU LĒMUMU.
1. pants
Ar šo dalībvalstis pilnvaro akceptēt grozījumu Muitas konvencijā par ATA grāmatiņu (karneti) preču pagaidu ievešanai (ATA konvencija), kas noslēgta 1961. gada 6. decembrī Briselē, attiecībā uz Konvencijas pielikumu, kur dots ATA grāmatiņas (karnetes) paraugs.
2. pants
Šis lēmums ir adresēts dalībvalstīm.
Briselē, 1989. gada 3. maijā

Labels: 10
3
5